Madonas novada pašvaldības saistošie noteikumi Nr. \_\_\_\_

Madonā 2025. gada \_\_\_. \_\_\_\_\_\_\_\_\_\_\_\_\_ (domes lēmums Nr. \_\_\_\_ (prot. Nr.\_\_\_, \_\_\_. p.))

**Madonas novada pašvaldības papildu sociālās palīdzības pabalsti**

 *Izdoti saskaņā ar Sociālo pakalpojumu un sociālās palīdzības likuma 36. panta sesto daļu*

**I. VISPĀRĪGIE JAUTĀJUMI**

1. Saistošie noteikumi (turpmāk – noteikumi) nosaka Madonas novada pašvaldības (turpmāk – pašvaldība) papildu sociālās palīdzības pabalstus (turpmāk – pabalsts), to apmēru, piešķiršanas un izmaksas kārtību.

2. Pabalstu piešķir mājsaimniecībai, kura deklarējusi savu pamata dzīvesvietu un pastāvīgi dzīvo pašvaldības administratīvajā teritorijā un atbilst normatīvajos aktos noteiktajiem pabalstu piešķiršanas kritērijiem.

3. Pabalstu piešķir un izmaksā Madonas novada Sociālais dienests (turpmāk – Sociālais dienests), savā darbībā ievērojot spēkā esošo normatīvo aktu prasības.

4. Papildu sociālās palīdzības pabalsti:

4.1. pabalsti atsevišķu izdevumu apmaksai – materiāls atbalsts personām sociālās funkcionēšanas un neatkarīgas dzīves nodrošināšanai:

4.1.1. pabalsts veselības aprūpei,

4.1.2. pabalsts bērna izglītībai;

4.2. pabalsts krīzes situācijā – operatīvi sniegts materiāls atbalsts ārēju notikumu radītu seku novēršanai vai mazināšanai.

**II. PABALSTU PIEŠĶIRŠANAS UN IZMAKSAS KĀRTĪBA**

5. Pabalsta pieprasītājs atbilstoši deklarētās dzīvesvietas administratīvajai teritorijai Sociālajā dienestā vai Sociālā dienesta darbiniekam pagasta vai apvienības pārvaldē iesniedz iesniegumu un citus pabalsta piešķiršanai nepieciešamos dokumentus atbilstoši pieprasītā pabalsta veidam, ja tie Sociālajam dienestam nav pieejami pašvaldības un valsts datu reģistros.

6. Pabalsta pieprasītājs, parakstot iesniegumu, Sociālajam dienestam dod atļauju iegūt, apstrādāt un izmantot pašvaldības un valsts datu reģistros pieejamo informāciju, kas nepieciešama lēmuma pieņemšanai.

7. Pabalstu veselības aprūpei un pabalstu bērna izglītībai ir tiesības saņemt mājsaimniecībai, kurai piešķirts trūcīgas vai maznodrošinātas mājsaimniecības statuss.

8. Pabalstu pārskaita uz pabalsta pieprasītāja kredītiestādes maksājumu vai pasta norēķinu sistēmas kontu vai izmaksā skaidrā naudā, vai pabalsta summas apmērā apmaksā izdevumus par pakalpojumiem.

**III. PABALSTS VESELĪBAS APRŪPEI**

9. Pabalstu veselības aprūpei piešķir:

9.1. izdevumu par ārstniecības pakalpojumiem (izņemot zobārstniecības pakalpojumus) apmaksai;

9.2. medikamentu iegādes izdevumu apmaksai (izņemot farmaceita pakalpojumu).

10. Pabalsta pieprasītājs papildus iesniegumam iesniedz ārstniecības pakalpojumu izdevumus un medikamentu iegādes izdevumus apliecinošus dokumentus.

11. Pabalstu piešķir atbilstoši izdevumiem, kas norādīti izdevumus apliecinošajā dokumentā:

11.1. kopsummā ne vairāk kā 150 *euro* gadā vienai personai trūcīgā mājsaimniecībā;

11.2. kopsummā ne vairāk kā 200 *euro* gadā vienai personai maznodrošinātā mājsaimniecībā.

12. Pabalstu pieprasa trīs mēnešu laikā no izdevumu rašanās dienas, ņemot vērā, ka izdevumi radušies periodā, kad mājsaimniecībai noteikts trūcīgas vai maznodrošinātas mājsaimniecības statuss.

**IV. PABALSTS BĒRNA IZGLĪTĪBAI**

13. Pabalstu bērna izglītībai piešķir bērnam vecumā no 5 līdz 17 gadiem (ieskaitot), kurš apgūst obligātās pirmsskolas izglītības programmu vai mācās vispārizglītojošā skolā.

14. Pabalstu piešķir vienu reizi kalendārajā gadā:

14.1. 90 *euro* katram bērnam trūcīgā mājsaimniecībā;

14.2. 60 *euro* katram bērnam maznodrošinātā mājsaimniecībā.

15. Pabalstu piešķir, ja saņemts bērna likumiskā pārstāvja iesniegums.

**V. PABALSTS KRĪZES SITUĀCIJĀ**

16. Sociālajam dienestam, neizvērtējot mājsaimniecības ienākumus un materiālo stāvokli, ir tiesības piešķirt pabalstu krīzes situācijā, ja mājsaimniecība katastrofas vai citu no mājsaimniecības gribas neatkarīgu apstākļu dēļ pati saviem spēkiem nespēj nodrošināt savas pamatvajadzības un tai ir nepieciešama materiāla palīdzība krīzes radītu seku novēršanai vai mazināšanai.

17. Pabalstu krīzes situācijā piešķir:

17.1. dabas vai cilvēku izraisītas katastrofas gadījumā, ja katastrofa skārusi dzīvojamo vidi, iesniedzot gadījumu apstiprinošus dokumentus, līdz divu valstī noteikto minimālo mēneša darba algu apmēram;

17.2. citu ārēju notikumu gadījumos, kad saskaņā ar sociālā darbinieka atzinumu mājsaimniecībai vairs nav iespēju izmantot ierastos problēmu risināšanas veidus, ir iztērēti savi uzkrājumi, mājsaimniecība pati saviem spēkiem nespēj pārvarēt notikuma radītās sekas, tai ir nepieciešama materiālā palīdzība, līdz vienas valstī noteiktās minimālās mēneša darba algas apmēram.

18. Pabalstu pieprasa trīs mēnešu laikā no krīzes situācijas rašanās.

**VI. NOSLĒGUMA JAUTĀJUMI**

19. Noteikumi stājas spēkā 2026. gada 1. janvārī.

20. Atzīt par spēku zaudējušiem:

20.1. Madonas novada pašvaldības 2023. gada 29. jūnija saistošos noteikumus Nr. 11 “Papildu sociālās palīdzības pabalsti Madonas novadā”;

20.2. Varakļānu novada pašvaldības domes 2023. gada 29. jūnija saistošos noteikumus Nr. 2 “Par maznodrošinātas mājsaimniecības ienākumu slieksni un sociālajiem pabalstiem Varakļānu novada pašvaldībā”.

Domes priekšsēdētājs  A. Lungevičs